# PERGUNTAS FRIKUENTI FETU PA FAMÍLIAS SOBRI ENSINU SPESIAL

Agostu di 2021

Dipartamentu di Eninu Báziku y Sikundáriu di Massachusetts (Dipartamentu) ta kontinua ta fornese novu informasons y atualizasons relasionadu ku ensinu spesial y pandemia di COVID-19. Es dukumentu di Perguntas Frikuenti (FAQ) ten komu objetivu kapasita famílias, através di fornese informason sobri involvimentu signifikativu ku skólas y distritus, y pa fornese apoiu asi pa alunus y ses famílias pode partisipa di forma ativu na prusésu di Ekipa di IEP.

Objetivu di involvimentu familiar na idukason é konstrui relasons verdaderu entri alunus, famílias, idukadoris, y kumunidadi. Relasons puzitivu y risponsabilidadi partilhadu ta apoia ben-istar di família y rizultadus akadémiku di kriansas y se dizenvolvimentu sodável desdi infánsia ti idadi adultu.

* *Involvimentu familiar efikás é kulturalmenti risponsável, kolaborativu, justu, y ta rispeta diversidadis di línguas, normas y valoris.*
* *Involvimentu familiar efikás ta tenta ilimina bareras a partisipason y ta kontise na skólas, na kumunidadi, y undi ki alunus ta vive y prende.*

***P. Ki kuzas ki KA muda pamodi COVID-19*:**

* Distritus debe proporsiona un ensinu públiku (FAPE) di grasa y apropriadu pa alunus ku un Prugrama di Idukason Individual (IEP).
* Alunus ku IEP debe resebe tudu sirvisus di ensinu spesial akordadu na ses IEP.
* IEP y kronogramas di avaliason ka muda.
* Distritus debe kontinua ta faze reunions di Ekipa di IEP. Ku bu konsentimentu, reunions di Ekipa di IEP pode ser fetu virtualmenti, sima pa tilifoni y/ô vídiu.
* Distritus é obrigadu a konklui izamis di jardin pa kriansas di 3 y 4 anu y pa tudu kriansa ki ten idadi di entra jardin.
* Distritus debe aseita y aji di akordu ku indikasons di fornesedoris di Intervenson Infantil dentu di prazus izijidu.

***P. Modi ki N pode djuda Ekipa di IEP intende modi ki nha fidju dizenpenha duranti piríudus di aprendizajen íbridu y/ô a distánsia?***

Bu kontribuison é senpri valorizadu y é ispesialmenti krítiku duranti es piríudu undi ki bu pode dja akrisenta konhesimentu na spiriénsia di aprendizajen di bu fidju, inkluindu kualker difikuldadi na asésu a distánsia. Partilha kuze ki bu sabe sobri nisisidadis di bu fidju, inkluindu se engajamentu, atenson, konportamentu, prugrésu, konpiténsias, spiriénsias duméstiku, y otus observason sobri se ben-istar akadémiku, imusional y susial, é inpurtanti y pode djuda skóla a satisfaze midjor nisisidadis di bu fidju. Kontakta profesoris di bu fidju ô kontaktu di ensinu spesial pa diskubri midjor forma di partilha es informason.

* Partilha informason sobri inpaktu di pandemia di COVID-19 na bu fidju.
* Partilha informason sobri rotinas diáriu di bu fidju.
* Partilha informason sobri modi ki bu fidju sa ta prende.
* Partilha informason sobri modi ki bu fidju sa ta xinti na volta pa skóla, mudansas di orárius, y kualker otu mudansas ô dizafius ki bu fidju sa ta ten na kaza ô na skóla ki pode ten inpaktu na spiriénsia skolar di bu fidju.

***P: Skólas ta uza ''Planus di Aprendizajen di Ensinu Spesial pa COVID-19" duranti anu letivu di 2021-2022?***

Nau. Skólas debe uza IEPs.

***P: Distritus pode kontinua ta faze reunions virtual di Ekipa di IEP?***

Sin. Si bu konkorda, reunions di Ekipa di IEP pode ser fetu pa tilifoni y/ô komu un reunion di vídiu. Prosidimentus di salvaguarda ka ta muda pa reunions fetu virtualmenti. Pur izénplu, skóla ô distritu debe fornese intérpritis y traduzi dukumentus pa reunion di Ekipa di IEP, konformi nisisáriu.

***P: Y si un di kes*** [***ménbrus di Ekipa di IEP***](https://sites.ed.gov/idea/regs/b/d/300.321) ***ka ta konsigi sta na reunion di Ekipa di IEP di nha fidju?***

Si un ménbru di Ekipa di IEP ka ta konsigi konparese pesoalmenti mas ta konsigi konparese virtualmeti ô pa tilifoni, kel prizidenti di Ekipa di IEP debe informa-bu antis di kel reunion ki ménbru di Ekipa di IEP ta konparese virtualmenti ô pa tilifoni.

* Si kel(s) ménbru(s) di Ekipa di IEP ka ta konsigi konparese na reunion pesoalmenti, pa tilifoni, ô virtualmenti, es pode ser dispensadu di reunion di Ekipa, si:
* bo y bu distritu konkorda, pur skritu, ma ménbru di Ekipa di IEP ka meste sta prizenti na reunion pamodi ária di kuríkulu di ménbru ô sirvisus relasionadu ka sa ta ser modifikadu ô diskutidu; *ô*
* bo y bu distritu konkorda, pur skritu, ma ménbru di Ekipa pode fornese informason skritu sobri dizenvolvimentu di IEP pa Ekipa di IEP antis di reunion.

***P: Kronogramas di avaliason inda ta sta en vigor si un alunu ô funsionáriu for obrigadu a fika di kuaretena?***

Sin, kronogramas di avaliason ta kontinua en vigor. Skólas y distritus é enkorajadu a kontakta-bu kazu es kre prolonga es prazus. Pur izénplu, bu pode konkorda na prolonga kronograma di avaliason si bu fidju ô un avaliador sta di kuarentena.

***P. Y si nha fidju ten nisisidadi di novus sirvisus di ensinu spesial ki ka sta atualmenti inkluídu na IEP?***

Si bu atxa ma bu fidju pode ten nisisidadi di novus sirvisus pa aborda novus árias di un difisiénsia suspeitu, inkluindu nisisidadis di saúdi mental, bu pode pidi un reunion di Ekipa di IEP pa partilha bu preokupasons y fala sobri sirvisus ô bu pode pidi más avaliason y /ô riavaliason pa ditirmina si é nisisáriu novus sirvisus.

***P. Kuze ki N debe faze si IEP di nha fidju falta algun sirvisu di ensinu spesial?***

Si bu fidju ka resebe sirvisus ispesífikus di ensinu spesial listadu na IEP, bu pode pedi un reunion di IEP pa ditirmina si bu fidju ten nisisidadi di sirvisus konpensatórius komu rizultadu di kestons di pandemia duranti anu letivu di 2020-21 ô anu letivu di primavera di 2020. Kritérius di kualifikason pa kes sirvisus la ta bazia na sirkunstánsias individual y na nisisidadi di bu fidju. Si ten algun dizakordu sobri sirvisus ki bu fidju meste, bu pode pidi un odiénsia di rikursu na Gabineti di Rikursus di Ensinu Spesial ô aprizenta un kexa na Gabineti di [Sistéma di Rizoluson di Prubléma](https://www.doe.mass.edu/prs/) di Dipartamentu.

***P. Undi ki N pode atxa más informason pa-N apoia nha fidju ki é alunu di Inglês?***

Dipartamentu ta fornese rikursus sobri sirvisus pa alunus di Inglês na se website: <https://www.doe.mass.edu/ele/>. Distritus skolar debe fornese alunus di Inglês ku difisiénsias tantu sirvisus pa alunus di Inglês komu sirvisus di ensinu spesial ki es ten direitu di akordu ku lei stadual y federal. Si bu tene kualker perguntas ô preokupasons sobri sirvisus di bu fidju, ka bu dexa di kontakta profesor(is) ô otu funsionáriu skolar di bu fidju.

***P. Modi ki N debe kumunika ku nha distritu?***

Si bu kre kumunika rigularmenti ku profesor di bu fidju, bu debe entra en kontaktu ku es pa bu istabelese un planu. Bu pode partilha kuze ki ta funsiona midjor pa bo – tilifoni ô email. Bu pode tanbê kontakta otus ménbrus di pesoal di skóla, konformi nisisáriu, pa fala sobri kualker kestons ô preokupasons ki bu pode ten. Pur favor, ka bu dexa di informa skóla di bu fidju si bu língua prinsipal é un língua diferenti di Inglês y si bu meste di sirvisus di traduson ô interpretason pa kumunika ku skóla.

***P. Ku kenha ki N pode fala si N tene perguntas?***

Bu pode kontakta profesor(is) di bu fidju(s), pesoa di kontaktu di bu distritu skolar, prizidenti di Ekipa di IEP, ô kualker otu pesoal skolar, sima diretoris y orientadoris.

***P. Undi ki N pode atxa más rikursus?***

Pa pájina web di Ensinu Spesial di DESE: <https://www.doe.mass.edu/sped>. Pa pájina web di DESE dedikadu pa informason pa Alunus y Familiaris: <https://www.doe.mass.edu/StudentsFamilies.html>.